Grad Zagreb pridružio se akciji Earth Hour u kojoj će, radi uštede energije i očuvanja klime, oko 2400 gradova u 80-ak zemalja u subotu, 28. ožujka.
Grad Zagreb pridružio se akciji Earth Hour u kojoj će, radi uštede energije i očuvanja klime, oko 2400 gradova u 80-ak zemalja u subotu, 28. ožujka, na jedan sat ugasiti svjetla na javnim površinama.
Predstavnica WWF-a Stella Šatalić na konferenciji za novinare u zagrebačkome Gradskom poglavarstvu rekla je da bi se akciji Sat za naš planet (Earth Hour), u kojoj će se u ovom dijelu svijeta na jedan sat svjetla ugasiti 28. ožujka u 20,30 sati, mogao pridružiti i Split. U Zagrebu će se tada ispred Hrvatskoga narodnog kazališta (HNK) održati koncert osvijetljen bakljama na kojem će nastupiti poznati glazbenici.
Gradonačelnik Milan Bandić pozvao je Zagrepčane da i oni u svojim domovima i poslovnim zgradama ugase rasvjetu ili je smanje na minimum i tako podupru tu plemenitu akciju i pokažu zajedništvo sa svim narodima svijeta.
Zagreb će u sklopu akcije cijelu noć isključiti dio rasvjete - onu koja pripada kategoriji neekološke rasvjete i uzrokuje svjetlosno onečišćenje. Tako će s 28. na 29. ožujka u Zagrebu cijelu noć biti isključene 5634 svjetiljke na 338 mjesta. Stella Šatalić istaknula je da ćemo gašenjem svjetala svi mi - ponajprije čelnicima koji će se okupiti na konferenciji o globalnim klimatskim promjenama, u prosincu u Kopenhagenu, na kojoj bi se trebao donijeti novi međunarodni dokument - poručiti da želimo bolju zaštitu prirode i razumno korištenje prirodnih bogatstava.
Istaknula je da je "Sat za naš planet" ujedno i podsjetnik da malim promjenama navika i gašenjem nepotrebno upaljenih svjetiljki i električnih naprava možemo znatno uštjedjeti energiju. Podsjetila je da je riječ "o globalnoj inicijativi o klimatskim promjenama koju je pokrenuo WWF". Akcija je prvi put organizirana u Sydneyu 2007., a u njoj je sudjelovalo dva milijuna ljudi gaseći svjetlo. Godinu dana poslije u akciji je sudjelovalo više od 50 milijuna ljudi diljem svijeta.